
	HANDMADE
Performance από την ομάδα σύγχρονου χορού Dancevacuum
στο Σπίτι της Κύπρου

Με επιτυχία πραγματοποιήθηκε την Πέμπτη 20 Σεπτεμβρίου 2018, στο Σπίτι τη Κύπρου στην Αθήνα, η performance σύγχρονου χορού HANDMADE, από το Dancevacuum-Centre of Performing Arts.

Στο HANDMADE, η χορογράφος Βίκυ Βασιλοπούλου άντλησε έμπνευση από το εννοιολογικό πλαίσιο της χειροποίητης δημιουργίας, η οποία έρχεται σε αντίθεση και λειτουργεί ως αντίδοτο στην κουλτούρα του καταναλωτισμού που επεκτείνεται, συχνά, στις ανθρώπινες σχέσεις. Στην παράσταση πήραν μέρος επαγγελματίες και ερασιτέχνες χορευτές, η ηθοποιός Μαρία Σκουλά και η ακτιβίστρια Click Ngwere. Σε βίντεο που προβαλλόταν κατά τη διάρκεια της performance συμμετείχε o Αφρικανός χορευτής και κρουστός Dauda Conteh.
Όπως σημείωσε η χορογράφος, το HANDMADE είναι μία performance για το πώς ο άνθρωπος μέσα από τη φαντασία του και την αυθεντικότητά του μπορεί να επικοινωνήσει με άλλους ανθρώπους, να αλληλεπιδράσει και, τέλος, να παραγάγει τέχνη και κατ’ επέκταση πολιτισμό. Η συνεύρεση και η ανταλλαγή ιδεών, η επιρροή της Αφρικανικής κουλτούρας, για παράδειγμα, πάνω στο δυτικό μοντέλο καταναλωτισμού, μπορεί να δώσει μία ιδέα για το πώς οι πολιτισμοί μπορούν να αλληλεπιδράσουν μέσα  από ανοίγματα που μόνο η τέχνη και η διαδικασία του «χειροποίητου» μπορούν να δώσουν. Μέσα από μία παρέλαση ιδεών και ιδεολογημάτων, η χορογραφία θέλει να προσεγγίσει την αυθεντικότητα που πηγάζει από τη χειροποίητη δημιουργία, η οποία μας επαναφέρει σε παραδοσιακές αξίες, ενισχύει την αίσθηση του «ανήκειν» και τη συνάντηση με τον «άλλον» εαυτό. Μέσα από μια διαδικασία «πλεξίματος» δημιουργούμε ιστούς οι οποίοι σαν ένας σύγχρονος Μίτος της Αριάδνης θα μας οδηγήσουν σε νέες μορφές έκφρασης και επικοινωνίας.

Συντελεστές

Ιδέα & Χορογραφία: Βίκυ Βασιλοπούλου / Μουσική σύνθεση: Στέλιος Γιαννουλάκης / Κοστούμια: Βίκυ Βασιλοπούλου / Εικαστική παρέμβαση: Θοδωρής Κανελλόπουλος / Φωτισμοί: Νύσος Βασιλόπουλος / Επικοινωνία: Έλενα Γρίβα / Φωτογραφίες: Αλέξης Ζαφειράκης / Γραφιστική Επιμέλεια: Studio Konsept83.
Ερμηνεύουν

Χριστίνα Καϊάφα, Chris G, Μαρία Σκουλά, Ορέστης Αλεξιάδης, Abdul Nazari, Σπύρος Ντζουροπάνος, Μαίρη Καραζήσης, Ματίνα Βασιλοπούλου.

